३३ वर्षपछि नेपोली च्याम्पियन
डिएगो म्याराडोनाको विशाल मूर्तिको ठीकमुनि नेपोली समर्थकले बिहीबार पहिलोपल्ट इटालीको सिरी ‘ए’ उपाधि जितेको खुसीयाली मनाए । गीत गाउँदै, भावविह्वल भएर उफ्रिँदै र आतिसबाजी गर्दै उनीहरूले खुसी साटे । लागिरहेको थियो, समर्थकहरू आफै मैदानमा थिए खेलाडीका रूपमा । म्याराडोनाको नाममै रहेको ‘आइकोनिक’ स्टेडियम रहेको सहरको अर्को छेउ अरू समर्थकहरू भने आफ्ना पूर्वअर्जेन्टिनी खेलाडीप्रति श्रद्धान्जली दिइरहेका थिए ।
नेपल्स — डिएगो म्याराडोनाको विशाल मूर्तिको ठीकमुनि नेपोली समर्थकले बिहीबार पहिलोपल्ट इटालीको सिरी ‘ए’ उपाधि जितेको खुसीयाली मनाए । गीत गाउँदै, भावविह्वल भएर उफ्रिँदै र आतिसबाजी गर्दै उनीहरूले खुसी साटे । लागिरहेको थियो, समर्थकहरू आफै मैदानमा थिए खेलाडीका रूपमा । म्याराडोनाको नाममै रहेको ‘आइकोनिक’ स्टेडियम रहेको सहरको अर्को छेउ अरू समर्थकहरू भने आफ्ना पूर्वअर्जेन्टिनी खेलाडीप्रति श्रद्धान्जली दिइरहेका थिए ।नेपोलीबाट खेलेका अहिलेसम्मकै महान् खेलाडी म्याराडोनाको तस्बिर, उनको नामअंकित ब्यानर, स्कार्फ र १० नम्बर जर्सी जताततै थिए । यसपल्ट भने नेपोलीले लुसियानो स्पालेट्टीको नेतृत्वमा लिग उपाधि जितेको थियो । यो म्याराडोनाको कालपछि नेपोलीले प्राप्त पहिलो लिग उपाधि थियो । नेपोलीले म्याराडोना छँदा सन् १९८७ र १९९० मा दुईपल्ट लिग उपाधि जितेको थियो । यति नै हो नेपोलीले इटालीको माथिल्लो डिभिजनको उपाधि जितेको । ३३ वर्षपछि यो सफलता मिलेको हो । सन् २००१ मा रोमाले उपाधि जितेपछि परम्परागत फुटबल राजधानी मिलान र टुरिनको दक्षिणमा रहेको नेपोलीले पहिलोपल्ट लिग जितेको हो ।ती पुराना दिन नेपोलीलाई दुईपल्ट लिग उपाधि दिलाउन म्याराडोना एक्लै पर्याप्त जस्तो थियो । तर, यसपल्ट टिममा यस्तो कुनै नाम थिएन । बरू, कम नाम चलेका सबै खेलाडीले उत्तिकै महत्त्वपूर्ण योगदान दिए । ‘क्लबका समर्थकले धेरै नाम चलेका खेलाडी र प्रशिक्षक आएको देखे, गएको पनि देखे । तर म्याराडोना फरक थिए । सायद अहिलेको टिमको सफलतामा म्याराडोनाको कुनै न कुनै भूमिका रहेको हुनुपर्छ,’ प्रशिक्षक स्पालेट्टीले भने । अहिलेको टिममा खासै ठूला नाम त थिएनन् । तर, टिमले एकजुट भएर गरेको प्रदर्शन भने मजबुत रह्यो । टिमका लागि प्रत्येक खेलाडीले उम्दा प्रदर्शन गरेका थिए । सेन्टर फरवार्डका भिक्टर ओसिमिन लिगमा सर्वाधिक गोलकर्ताको सूचीमा अगाडि छन् । लेफ्ट विंग्सका भिचा काभारखेलियाले सर्वाधिक धेरै ‘एसिस्ट’ निकालेका छन् । सेन्टर मिडफिल्डका स्टानिस्लाभ लोबोट्का पनि पास निकाल्न माहिर छन् । सेन्टर ब्याकमा किम मिन–जाएको उपस्थिति पनि बलियो रह्यो । नेपोलीले युडिनेजीलाई १–१ को बराबरीमा रोक्दै लिग उपाधि जित्ने निश्चित गरेको हो । नेपोलीले दोस्रो हाफमा ओसिमिनकै गोलले खेलमा फर्कको थियो । त्यसअगाडि युडिनेजीले सान्डी लोभरिचको गोलमा अग्रता लिएको थियो । ‘म विश्वभरका नेपोली समर्थकका लागि खुसी छु । नेपल्स सहर यसपालि जत्तिको लिग उपाधिको हकदार कहिले रहेको थिएन । कसले गोल गर्‍यो, त्यो महत्त्वको रहेन । हामीले लिग जित्यौं, त्यो मात्र महत्त्व हो ।’लिगमा पाँच चरणका खेल बाँकी छँदा नेपोलीले दोस्रो स्थानमा रहेको लाजियोमाथि १६ अंकको निर्णायक अग्रता लिएको छ । युडिनेजीविरुद्धको खेल हेर्न ११ हजार नेपोली समर्थक उत्तरी इटालीको सहरको स्टेडियमभित्र थिए भने ५ हजारजति स्टेडियम बाहिर । यता नेपल्समा डिएगो म्याराडोना स्टेडियममा हालिएको विशाल पर्दामा ५० हजार समर्थकले खेल हेरे । स्पालेटीले खेलपछि भने, ‘यो नेपल्स सहरका लागि । यहाँका जो–कोहीले पनि आफ्नो जीवनमा दुःख बेहोरेको हुनुपर्छ, यो दिनले तिनलाई पनि खुसी दिनेछ ।’खेल सकिएको सिठी बजेसँगै युडिनेजीमा नेपोली समर्थकले सडकमै खुसीयाली मनाए भने नेपल्समा चारैतर्फ आतिसबाजी गरिएको थियो । पूरा रात सहर सुतेको थिएन र खुसीयालीका क्रममा केही समर्थक घाइते पनि भएका छन् । नेपोली क्लबका अध्यक्ष ओरेलियो डी लोरेन्टिसले भने, ‘हाम्रा समर्थक सधैं हामीलाई लिग जित्नुपर्छ भन्थे । आज यो उपलब्धि प्राप्त भएको छ । हामी लिग च्याम्पियन भएका छौं । यो खासमा हामी सबैले जितेका हौं ।’ सन् २००४ मा उनले पहिलोपल्ट क्लबको नेतृत्व सम्हालेका थिए, जतिबेला नेपोली आर्थिक रूपमा टाट पल्टेको घोषणा गरिएको थियो । अध्यक्ष लोरेन्टिसले थपे, ‘हामीले एउटा अर्को लिग उपाधिका लागि धेरै प्रतीक्षा गर्‍यौं, ३३ वर्ष भनेको धेरै लामो समय हो । तर, आज हामी सबैको सपना पूरा भएको छ ।’ इटालीका प्रधानमन्त्री जर्जिया मलोनीले पनि नेपोलीको सफलतामा बधाई दिएका छन् । उनले भनेका छन्, ‘३३ वर्षपछि नेपोली फेरि एकपल्ट लिग च्याम्पियन भएको छ । मेरो तर्फबाट सबै खेलाडी, प्रशिक्षक र पूरा क्लबलाई बधाई ।’